"Setswana Puo ya Gae (HL)/P2 14 DBE/Ngwanaitseele 2020 SC/NSC – Kaedi Ya Go Tshwaya  Matsetseleko o inaya naga gonne rraagwe a sa ganediwe, e bile a sa utlwe ka ngwana. Se, ke kgatelelo ya rre mo ngwaneng ka a sa letlelele ngwana go ntsha maikutlo a gagwe.  Kgatelelo e gape, re e bona mo go mmaagwe e leng Kelogile fa a ne a sa mo tshegetse mo go se a neng a batla go se dira ka ntlha ya fa mosadi a ne a sa tshwanela go arabisana le monna. Se, ke kgatelelo ya batsadi mo ngwaneng.  Mo dinakong dingwe, kgatelelo ya bana e na le ditlamorago tse di sa jeseng diwelang. Le fa Matsetseleko a ne a phuthologile kwa ga Segonyamatlho, se se salang ke gore ga go lefelo le le gaisang legae.  Matsetseleko o ne a tlhologelela go ya gae, mme fela o ne a boifa rraagwe le banna ba lekgotla. O nna le ditoro tse di maswe e bile di tshosa ka ntlha ya tsela e a neng a boifa rraagwe ka yona. Se ke kgatelelo ya maikutlo a bana go tswa mo batsading.  Go inaya naga ga ga Matsetseleko go nnile le ditlamorago tse di sa jeseng diwelang ka Kgori rraagwe a ne a feleletsa a ragile kgamelo, a bo a bolokwa kwa ntle ga gagwe. Se ke tshotlako mo go Kgori ka ntlha ya go balabala ka pelo gammogo le ena Matsetseleko gonne se, se ne sa mo tlholela bomadimabe gonne rraagwe a tlhokafetse a sa mo phuthololela pelo.  O nna le difatlhi gonne tsatsi lengwe fa a ya tirong, o rakana le dirukhutlhi tse di mo pegang mo koloing ya bogodu e e tlhagiseditseng leotlana Bra Boots dikgobalo.  E nna mmelaelwa gonne faele ya gagwe e fitlhelwa mo koloing ya ga Bra Boots ka a ne a setse kgetsi ya gagwe morago, dilo tsotlhe tse, ke tse di tlhotlheleditsweng ke kgatelelo ya ga rraagwe.  Ditiragalo tsa tshotlako ya maikutlo a lerato mo ditsaleng tse pedi e leng Mmathapelo le Palesa, di na le ditlamorago tse di sa jeseng diwelang gammogo le maungo a a kgodisang. Ditsala di simolola go ngapana ka ntlha ya tshotlako e e tlholwang ke Baagileng mo go bona.  Mmathapelo o sotlwa ka lerato ke Baagileng ka a ne a ithaya a re o a mo rata, ntswa a sa mo rate.  Palesa le ena o sotlwa ka lerato ke Baagileng ka go mo tagisa gore a fitlhelele maikaelelo a gagwe. Le fa Baagileng a batlile go kgaoganya ditsala tsa tlhogo ya kgomo e leng Palesa le Mmathapelo, ba ne ba kopana le ngaka Tilodi Aphane, yo o ba tlhatlheletseng ka malwetse a thobalano ka ntlha ya go ratana le bakapelo ba bantsi.  Ba a itshwarelana ba bo ba tshwaraganela go dira porojeke e e tlaa thusang batho ka malwetse a thobalano. Se ke ditlamorago tse di nang le maungo a a tswang mo tshotlong e e bakilweng ke Baagileng.  Le fa gona Matsetseleko a ne a ngwega ka ntlha ya kgatelelo ya kwa gae o ne a ungwelwa ka a ne a nna le isago e e phatsimang. [25] Kwalololo e ileditswe Phetla"